Trupul muncitorului decedat a fost scos după câteva ore de intervenţie. Acesta era prins între ţevile orizontale şi verticale din interior, intervenţia fiind dificilă din cauza temperaturii ridicate şi a aburului fierbinte.

Bărbatul care a reuşit să iasă singur din subteran are arsuri pe 80% din suprafaţa corpului, fiind transportat de la Spitalul Universitar la Spitalul Militar, starea lui fiind critică, potrivit medicilor.

Doi bărbaţi care lucrau în subteran, pentru remedierea unei probleme apărute la o conductă, au fost surprinşi în canal după ce ţeava s-a fisurat, potrivit ISU. Unul dintre ei a reuşit să iasă, având arsuri, iar cel de-al doilea a rămas în interior.

Fisura s-a produs la aproximativ 2 metri în subteran, unde cei doi bărbaţi lucrau pentru a remedia o avarie.

"În timpul unei lucrări la reţeaua primară, o ţeavă de apă caldă s-a spart într-un cămin de repartiţie unde se aflau două persoane, lucrători ai RADET. Aceştia au suferit arsuri pe aproximativ 80 la sută din suprafaţa corpului. Ulterior, unul dintre lucrători a decedat. Supravieţuitorul a fost transportat la spital", transmite RADET.

Accidentul a avut loc pe Bulevardul Iuliu Maniu. Canalul subteran este în incinta complexului Leu, pe o alee pietonală.